SMERNICA KOMISIE 2004/110/ES
z 9. decembra 2004,
ktorou sa po šiestykrát prispôsobuje technickému pokroku smernica Rady 96/49/ES o aproximácii právnych predpisov členských štátov vzhľadom na prepravu nebezpečného tovaru železničnou dopravou
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/49/ES z 23. júla 1996 o aproximácii právnych predpisov členských štátov vzhľadom na prepravu nebezpečného tovaru železničnou dopravou (1), najmä na jej článok 8,
keďže:
(1)
Príloha k smernici 96/49/ES odkazuje na Nariadenie o medzinárodnej železničnej preprave nebezpečného tovaru (RID) platné od 1. júla 2003.
(2)
RID sa aktualizuje každé dva roky. V dôsledku toho ďalšia zmenená a doplnená verzia nadobudne účinnosť 1. januára 2005 s prechodným obdobím až do 30. júna 2005.
(3)
Je preto potrebné zmeniť a doplniť prílohu k smernici 96/49/ES.
(4)
Opatrenia ustanovené v tejto smernici sú v súlade so stanoviskom Výboru pre prepravu nebezpečného tovaru, ktorý je uvedený v článku 9 smernice 96/49/ES.
PRIJALA TÚTO SMERNICU:
Článok 1
Príloha k smernici 96/49/EHS sa nahrádza takto:
„Nariadenie o medzinárodnej železničnej preprave nebezpečného tovaru (RID) uvedené v prílohe I k dodatku B k Zmluve o medzinárodnej železničnej preprave (COTIF), platné s účinnosťou od 1. januára 2005, s tým, že výrazy ‚zmluvná strana’ a ‚štáty alebo železnice’ sa nahradia výrazom ‚členský štát’.
Znenie zmien a doplnení RID verzie z roku 2005 sa uverejní, len čo bude dostupné vo všetkých úradných jazykoch Spoločenstva.“
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. júla 2005. Bezodkladne oznámia Komisii znenie týchto ustanovení a korelačnú tabuľku týchto ustanovení a tejto smernice.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 9. decembra 2004